CELEX: 32019D1854
Language: el
Date: 2019-10-29 00:00:00
Title: Εκτελεστική απόφαση (ΕΕ) 2019/1854 της Επιτροπής της 29ης Οκτωβρίου 2019 για τη σύσταση της Κοινοπραξίας Ευρωπαϊκής Ερευνητικής Υποδομής για τις τεχνολογίες απεικόνισης στις βιολογικές και βιοϊατρικές επιστήμες — Κοινοπραξία Ευρωπαϊκής Ερευνητικής Υποδομής Euro-BioImaging (ΚΕΕΥ Euro-BioImaging) [κοινοποιηθείσα υπό τον αριθμό C(2019) 7612] (Τα κείμενα στην αγγλική, βουλγαρική, γαλλική, γερμανική, δανική, ιταλική, ολλανδική, ουγγρική, πορτογαλική, σουηδική, τσεχική και φινλανδική γλώσσα είναι τα μόνα αυθεντικά) (Κείμενο που παρουσιάζει ενδιαφέρον για τον ΕΟΧ)

6.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 285/9
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1854 ΤΗΣ ΕΠΙΤΡΟΠΗΣ
         της 29ης Οκτωβρίου 2019
         για τη σύσταση της Κοινοπραξίας Ευρωπαϊκής Ερευνητικής Υποδομής για τις τεχνολογίες απεικόνισης στις βιολογικές και βιοϊατρικές επιστήμες — Κοινοπραξία Ευρωπαϊκής Ερευνητικής Υποδομής Euro-BioImaging (ΚΕΕΥ Euro-BioImaging)
         
            
               [κοινοποιηθείσα υπό τον αριθμό C(2019) 7612]
            
         
         (Τα κείμενα στην αγγλική, βουλγαρική, γαλλική, γερμανική, δανική, ιταλική, ολλανδική, ουγγρική, πορτογαλική, σουηδική, τσεχική και φινλανδική γλώσσα είναι τα μόνα αυθεντικά)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (1), και ιδίως το άρθρο 6 παράγραφος 1 στοιχείο α),
         Εκτιμώντας τα ακόλουθα:
         
                     (1)
                  
                  
                     Η Βουλγαρία, η Τσεχία, η Δανία, η Γαλλία, το Ισραήλ, η Ιταλία, η Ουγγαρία, οι Κάτω Χώρες, η Αυστρία, η Νορβηγία, η Πορτογαλία, η Φινλανδία, η Σουηδία, το Ηνωμένο Βασίλειο και το Ευρωπαϊκό Εργαστήριο Μοριακής Βιολογίας υπέβαλαν στην Επιτροπή αίτηση για τη σύσταση της Κοινοπραξίας Ευρωπαϊκής Ερευνητικής Υποδομής για τις τεχνολογίες απεικόνισης στις βιολογικές και βιοϊατρικές επιστήμες — Κοινοπραξία Ευρωπαϊκής Ερευνητικής Υποδομής Euro-BioImaging (ΚΕΕΥ Euro-BioImaging) («η αίτηση»). Το Βέλγιο γνωστοποίησε την απόφασή του να συμμετάσχει στην ΚΕΕΥ Euro-BioImaging αρχικά ως παρατηρητής. Οι αιτούντες συμφώνησαν ότι το κράτος μέλος υποδοχής της ΚΕΕΥ Euro-BioImaging θα είναι η Φινλανδία.
                  
               
                     (2)
                  
                  
                     Ο κανονισμός (ΕΚ) αριθ. 723/2009 ενσωματώθηκε στη συμφωνία για τον Ευρωπαϊκό Οικονομικό Χώρο (ΕΟΧ) με την απόφαση αριθ. 72/2015 της Μεικτής Επιτροπής του ΕΟΧ (2).
                  
               
                     (3)
                  
                  
                     Στις 29 Μαρτίου 2017 το Ηνωμένο Βασίλειο κοινοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας και με βάση την απόφαση (ΕΕ) 2019/584 του Ευρωπαϊκού Συμβουλίου (3), την 1η Νοεμβρίου 2019, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα να παρατείνει την εν λόγω περίοδο.
                  
               
                     (4)
                  
                  
                     Μετά την αποχώρησή του από την Ένωση και με την επιφύλαξη των διατάξεων συμφωνίας αποχώρησης, το Ηνωμένο Βασίλειο θα θεωρείται τρίτη χώρα κατά την έννοια του άρθρου 2 στοιχείο β) του κανονισμού (ΕΚ) αριθ. 723/2009.
                  
               
                     (5)
                  
                  
                     Η Επιτροπή αξιολόγησε την αίτηση, σύμφωνα με το άρθρο 5 παράγραφος 2 του κανονισμού (ΕΚ) αριθ. 723/2009, και κατέληξε στο συμπέρασμα ότι πληροί τις απαιτήσεις που ορίζει ο εν λόγω κανονισμός.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 20 του κανονισμού (ΕΚ) αριθ. 723/2009,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Συστήνεται η Κοινοπραξία Ευρωπαϊκής Ερευνητικής Υποδομής για τις τεχνολογίες απεικόνισης στις βιολογικές και βιοϊατρικές επιστήμες — Κοινοπραξία Ευρωπαϊκής Ερευνητικής Υποδομής Euro-BioImaging (ΚΕΕΥ Euro-BioImaging).
            
            
               2.   Τα ουσιώδη στοιχεία του καταστατικού της ΚΕΕΥ Euro-BioImaging παρατίθενται στο παράρτημα.
            
         
         
            Άρθρο 2
            Η παρούσα απόφαση απευθύνεται στο Βασίλειο του Βελγίου, στη Δημοκρατία της Βουλγαρίας, στην Τσεχική Δημοκρατία, στο Βασίλειο της Δανίας, στη Γαλλική Δημοκρατία, στο Κράτος του Ισραήλ, στην Ιταλική Δημοκρατία, στην Ουγγαρία, στο Βασίλειο των Κάτω Χωρών, στη Δημοκρατία της Αυστρίας, στο Βασίλειο της Νορβηγίας, στην Πορτογαλική Δημοκρατία, στη Δημοκρατία της Φινλανδίας, στο Βασίλειο της Σουηδίας, στο Ηνωμένο Βασίλειο της Μεγάλης Βρετανίας και της Βόρειας Ιρλανδίας και στο Ευρωπαϊκό Εργαστήριο Μοριακής Βιολογίας.
         
         
            Βρυξέλλες, 29 Οκτωβρίου 2019.
            
               
                  Για την Επιτροπή
               
               Carlos MOEDAS
               
                  Μέλος της Επιτροπής
               
            
         
         
            (1)  ΕΕ L 206 της 8.8.2009, σ. 1.
         
            (2)  Απόφαση της Μεικτής Επιτροπής του ΕΟΧ αριθ. 72/2015, της 20ής Μαρτίου 2015, για την τροποποίηση του πρωτοκόλλου 31 της συμφωνίας για τον ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών [2016/755] (ΕΕ L 129 της 19.5.2016, σ. 85).
         
            (3)  Απόφαση (ΕΕ) 2019/584 του Ευρωπαϊκού Συμβουλίου σε συμφωνία με το Ηνωμένο Βασίλειο, της 11ης Απριλίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 101 της 11.4.2019, σ. 1).
      
      
         
            ΠΑΡΑΡΤΗΜΑ
            
               ΟΥΣΙΩΔΗ ΣΤΟΙΧΕΙΑ ΤΟΥ ΚΑΤΑΣΤΑΤΙΚΟΥ ΤΗΣ ΚΕΕΥ EURO-BIOIMAGING
            
            Τα άρθρα και οι παράγραφοι των άρθρων του καταστατικού της ΚΕΕΥ Euro-BioImaging που παρατίθενται κατωτέρω περιλαμβάνουν τα ουσιώδη στοιχεία σύμφωνα με το άρθρο 6 παράγραφος 3 του κανονισμού (ΕΚ) αριθ. 723/2009 του Συμβουλίου.
            1.   Καθήκοντα και δραστηριότητες (άρθρο 1 του καταστατικού της ΚΕΕΥ Euro-BioImaging)
            
                     
                        1.
                     
                     
                        Κύριο καθήκον της ΚΕΕΥ Euro-BioImaging είναι η δημιουργία και λειτουργία αποκεντρωμένης διευρωπαϊκά ερευνητικής υποδομής απεικόνισης που θα παρέχει στους ερευνητές και τις ερευνήτριες ανοικτή πρόσβαση σε καινοτόμες τεχνολογίες βιολογικής και ιατρικής απεικόνισης. Στόχος της ΚΕΕΥ Euro-BioImaging είναι να παρέχει επίσης υπηρεσίες εμπειρογνωσίας, δεδομένων εικόνας και κατάρτισης για την πραγματοποίηση έρευνας αιχμής με τη χρήση τεχνολογιών απεικόνισης.
                     
                  
                     
                        2.
                     
                     
                        Για την εκτέλεση του κύριου καθήκοντός της και σύμφωνα με τις διατάξεις του παρόντος καταστατικού κατ’ εκτέλεση του πενταετούς στρατηγικού σχεδίου της Euro-BioImaging, η ΚΕΕΥ Euro-BioImaging εκτελεί, ειδικότερα, τις ακόλουθες δραστηριότητες:
                        
                                    α)
                                 
                                 
                                    ανοικτή φυσική πρόσβαση σε υποδομές απεικόνισης·
                                 
                              
                                    β)
                                 
                                 
                                    προηγμένη εμπειρογνωσία και υπηρεσίες για τους χρήστες της τεχνολογίας·
                                 
                              
                                    γ)
                                 
                                 
                                    κατάρτιση για τους χρήστες της τεχνολογίας, το προσωπικό που απασχολείται στις εγκαταστάσεις και τους εμπειρογνώμονες στον τομέα της τεχνολογίας·
                                 
                              
                                    δ)
                                 
                                 
                                    υποστήριξη της ανάλυσης και αποθήκευσης δεδομένων για δεδομένα εικόνας τα οποία παράγονται από τους χρήστες·
                                 
                              
                                    ε)
                                 
                                 
                                    ανοικτή εικονική πρόσβαση σε λογισμικό ανάλυσης εικόνας και σε αποθετήρια δεδομένων εικόνας δημόσιου συμφέροντος·
                                 
                              
                                    στ)
                                 
                                 
                                    πρότυπα υψηλής ποιότητας για την απόκτηση εικόνων, την κατάρτιση και τη διαχείριση των δεδομένων·
                                 
                              
                                    ζ)
                                 
                                 
                                    δραστηριότητες συντονισμού και ενοποίησης των κοινοτήτων επιστημονικής απεικόνισης σε ευρωπαϊκό επίπεδο·
                                 
                              
                                    η)
                                 
                                 
                                    κάθε άλλη δραστηριότητα που είναι απαραίτητη για την εκπλήρωση του κύριου καθήκοντός της.
                                 
                              
                  
                     
                        3.
                     
                     
                        Η ΚΕΕΥ Euro-BioImaging μπορεί επίσης να ασκεί άλλες δραστηριότητες, όπως:
                        
                                    α)
                                 
                                 
                                    προώθηση της ΚΕΕΥ Euro-BioImaging·
                                 
                              
                                    β)
                                 
                                 
                                    εφαρμογή τεχνολογικών εξελίξεων σχετικών με τις υπηρεσίες·
                                 
                              
                                    γ)
                                 
                                 
                                    κοινές δραστηριότητες ανάπτυξης μέσω συντονισμένου, μακροπρόθεσμου αναπτυξιακού προγράμματος που θα περιλαμβάνει συνεργασία μεταξύ των κόμβων Euro-BioImaging και των ομάδων χρηστών, συμπεριλαμβανομένης της βιομηχανίας·
                                 
                              
                                    δ)
                                 
                                 
                                    μεταφορά γνώσεων στη βιομηχανία και στους υπεύθυνους χάραξης πολιτικής·
                                 
                              
                                    ε)
                                 
                                 
                                    αξιοποίηση των πόρων της ΚΕΕΥ Euro-BioImaging για σκοπούς εκπαίδευσης και κατάρτισης·
                                 
                              
                                    στ)
                                 
                                 
                                    συνεργασία και διαλειτουργικότητα με ερευνητικές υποδομές σε συναφή και συμπληρωματικά πεδία.
                                 
                              
                  
                     
                        4.
                     
                     
                        Η ΚΕΕΥ Euro-BioImaging εκτελεί το βασικό της καθήκον σε μη κερδοσκοπική βάση. Η ΚΕΕΥ Euro-BioImaging μπορεί να ασκεί περιορισμένες δευτερεύουσες οικονομικές δραστηριότητες, είτε άμεσα είτε έμμεσα, υπό την προϋπόθεση ότι οι δραστηριότητες αυτές είναι συμβατές με το κύριο καθήκον της ΚΕΕΥ Euro-BioImaging και με τις δραστηριότητες που είναι αναγκαίες για την εκπλήρωση του εν λόγω καθήκοντος και ότι δεν θέτουν σε κίνδυνο την υλοποίησή τους. Τυχόν έσοδα που παράγονται από τις εν λόγω περιορισμένες δευτερεύουσες οικονομικές δραστηριότητες χρησιμοποιούνται από την ΚΕΕΥ Euro-BioImaging για την εξυπηρέτηση των σκοπών της.
                     
                  2.   Καταστατική έδρα (άρθρο 2 του καταστατικού της ΚΕΕΥ Euro-BioImaging)
            
            
                     
                        1.
                     
                     
                        Η ΚΕΕΥ Euro-BioImaging είναι μια αποκεντρωμένη ερευνητική υποδομή με καταστατική έδρα στην Φινλανδία.
                     
                  
                     
                        2.
                     
                     
                        Το Ευρωπαϊκό Εργαστήριο Μοριακής Βιολογίας θα φιλοξενεί και θα διαχειρίζεται τα δεδομένα εικόνων για το τμήμα που αφορά ειδικά την κοινότητα της βιολογικής απεικόνισης (Bio-Hub) και η Ιταλία θα φιλοξενεί και θα διαχειρίζεται τα δεδομένα εικόνων για το τμήμα που αφορά ειδικά την κοινότητα της ιατρικής απεικόνισης (Med-Hub).
                     
                  
                     
                        3.
                     
                     
                        Η καταστατική έδρα, το Bio-Hub και το Med-Hub συνθέτουν το Euro-BioImaging-Hub.
                     
                  
                     
                        4.
                     
                     
                        Η ΚΕΕΥ Euro-BioImaging συνδέεται μέσω συμφωνιών επιπέδου εξυπηρέτησης με τους κόμβους Euro-BioImaging που βρίσκονται εντός ή σε μέλη της ΚΕΕΥ Euro-BioImaging.
                     
                  3.   Ονομασία (άρθρο 3 του καταστατικού της ΚΕΕΥ Euro-BioImaging)
            
            Δημιουργείται ευρωπαϊκή ερευνητική υποδομή με την ονομασία «Ευρωπαϊκή ερευνητική υποδομή για τις τεχνολογίες απεικόνισης στις βιολογικές και βιοϊατρικές επιστήμες», η οποία συστήνεται ως Κοινοπραξία Ευρωπαϊκής Ερευνητικής Υποδομής (ΚΕΕΥ) σύμφωνα με τον κανονισμό (ΕΚ) αριθ. 723/2009 και ονομάζεται «Κοινοπραξία Ευρωπαϊκής Ερευνητικής Υποδομής Euro-BioImaging» ή «ΚΕΕΥ Euro-BioImaging».
            4.   Διάρκεια και διαδικασία εκκαθάρισης (άρθρο 4 του καταστατικού της ΚΕΕΥ Euro-BioImaging)
            
            
                     
                        1.
                     
                     
                        Η ΚΕΕΥ Euro-BioImaging θα υφίσταται επ’ αόριστον, αλλά μπορεί να εκκαθαριστεί σύμφωνα με τη διαδικασία που προβλέπεται στις παραγράφους 2 έως 3.
                     
                  
                     
                        2.
                     
                     
                        Η εκκαθάριση της ΚΕΕΥ Euro-BioImaging αποφασίζεται από την επιτροπή της Euro-BioImaging με πλειοψηφία δύο τρίτων.
                     
                  
                     
                        3.
                     
                     
                        Τα στοιχεία ενεργητικού που απομένουν μετά την πληρωμή των χρεών της ΚΕΕΥ Euro-BioImaging κατανέμονται μεταξύ των μελών και των παρατηρητών της ΚΕΕΥ Euro-BioImaging, ανάλογα με τη συσσωρευμένη συνεισφορά τους στην ΚΕΕΥ Euro-BioImaging, εκτός αν συμφωνηθεί διαφορετικά από την επιτροπή της Euro-BioImaging.
                     
                  5.   Ευθύνη (άρθρο 5 του καταστατικού της ΚΕΕΥ Euro-BioImaging)
            
            
                     
                        1.
                     
                     
                        Η ΚΕΕΥ Euro-BioImaging ευθύνεται για τα χρέη της. Η ΚΕΕΥ Euro-BioImaging δεν φέρει ευθύνη για τις υποχρεώσεις που απορρέουν από τους κόμβους Euro-BioImaging.
                     
                  
                     
                        2.
                     
                     
                        Η οικονομική ευθύνη των μελών της ΚΕΕΥ Euro-BioImaging για τα χρέη της ΚΕΕΥ Euro-BioImaging περιορίζεται στις αντίστοιχες συνεισφορές τους.
                     
                  
                     
                        3.
                     
                     
                        Η ΚΕΕΥ Euro-BioImaging προβαίνει στη δέουσα ασφάλιση κατά των ιδιαίτερων κινδύνων που συνδέονται με τη λειτουργία της ΚΕΕΥ Euro-BioImaging.
                     
                  6.   Πολιτική παροχής πρόσβασης στους χρήστες (άρθρο 6 του καταστατικού της ΚΕΕΥ Euro-BioImaging)
            
            
                     
                        1.
                     
                     
                        Η αποτελεσματική πρόσβαση στις υπηρεσίες της ΚΕΕΥ Euro-BioImaging, συμπεριλαμβανομένης της φυσικής πρόσβασης σε όλες τις τεχνολογίες απεικόνισης, στην κατάρτιση και στην εμπειρογνωσία, παρέχεται με βάση την επιστημονική αξία και την τεχνική σκοπιμότητα του ερευνητικού έργου που προτείνεται από τους χρήστες.
                     
                  
                     
                        2.
                     
                     
                        Η επιτροπή της Euro-BioImaging εγκρίνει τους κανόνες πρόσβασης που διέπουν τις διαδικασίες και τα κριτήρια πρόσβασης στις υπηρεσίες της ΚΕΕΥ Euro-BioImaging, λαμβάνοντας υπόψη τις αρχές του Ευρωπαϊκού Χάρτη πρόσβασης στις ερευνητικές υποδομές.
                     
                  
                     
                        3.
                     
                     
                        Τα δεδομένα εικόνας που διαχειρίζεται η ΚΕΕΥ Euro-BioImaging, εφόσον επιτρέπεται από τον νόμο, είναι διαθέσιμα και προσβάσιμα σε όλους τους ερευνητές, επιστημονικούς οργανισμούς και άλλα ενδιαφερόμενα μέρη, σύμφωνα με τις αρχές FAIR. Η χρήση και η συλλογή δεδομένων διέπεται από τις συναφείς διατάξεις της νομοθεσίας περί προστασίας των δεδομένων.
                     
                  7.   Πολιτική επιστημονικής αξιολόγησης (άρθρο 7 του καταστατικού της ΚΕΕΥ Euro-BioImaging)
            
            Οι δραστηριότητες της ΚΕΕΥ Euro-BioImaging αξιολογούνται σε ετήσια βάση από την επιστημονική συμβουλευτική επιτροπή της Euro-BioImaging.
            8.   Πολιτική σε θέματα διάδοσης (άρθρο 8 του καταστατικού της ΚΕΕΥ Euro-BioImaging)
            
            
                     
                        1.
                     
                     
                        Η ΚΕΕΥ Euro-BioImaging διευκολύνει την έρευνα και, κατά γενικό κανόνα, ενθαρρύνει την όσο το δυνατόν πιο ανοικτή πρόσβαση στα ερευνητικά δεδομένα, με την επιφύλαξη των όρων που καθορίζονται στην πολιτική διάδοσης της ΚΕΕΥ Euro-BioImaging.
                     
                  
                     
                        2.
                     
                     
                        Η ΚΕΕΥ Euro-BioImaging ζητά από τους ερευνητές να δημοσιοποιούν τα αποτελέσματα της έρευνάς τους και να τα διαθέτουν μέσω της ΚΕΕΥ Euro-BioImaging. Η χρήση των υπηρεσιών ή των υποδομών της ΚΕΕΥ Euro-BioImaging, ή αμφοτέρων, πρέπει να αναγνωρίζεται στις επιστημονικές δημοσιεύσεις.
                     
                  
                     
                        3.
                     
                     
                        Για να προσεγγίσει το στοχευόμενο κοινό, η ΚΕΕΥ Euro-BioImaging αξιοποιεί πολλούς διαύλους, μεταξύ άλλων, διαδικτυακή πύλη, ενημερωτικό δελτίο, συναντήσεις εργασίας, συμμετοχή σε συνέδρια, άρθρα σε περιοδικά και σε ημερήσιες εφημερίδες.
                     
                  9.   Πολιτική περί των δικαιωμάτων διανοητικής ιδιοκτησίας (Άρθρο 9 του καταστατικού της ΚΕΕΥ Euro-BioImaging)
            
            
                     
                        1.
                     
                     
                        Με την επιφύλαξη των όρων κάθε σύμβασης μεταξύ της ΚΕΕΥ Euro-BioImaging και των χρηστών, τα δικαιώματα διανοητικής ιδιοκτησίας που δημιουργούνται από τους χρήστες της ΚΕΕΥ Euro-BioImaging ανήκουν στους συγκεκριμένους χρήστες.
                     
                  
                     
                        2.
                     
                     
                        Η ΚΕΕΥ Euro-BioImaging μπορεί να κατέχει δικαιώματα διανοητικής ιδιοκτησίας, εξολοκλήρου ή εν μέρει, που αποκτήθηκαν ή αναπτύχθηκαν από την ΚΕΕΥ Euro-BioImaging, υπό τους όρους που καθορίζονται στην πολιτική δικαιωμάτων διανοητικής ιδιοκτησίας της Euro-BioImaging.
                     
                  10.   Πολιτική απασχόλησης (άρθρο 10 του καταστατικού της ΚΕΕΥ Euro-BioImaging)
            
            Οι διαδικασίες επιλογής, η πρόσληψη και η απασχόληση για το γραφείο Euro-BioImaging-Hub χαρακτηρίζονται από διαφάνεια, αποφυγή των διακρίσεων και σέβονται την αρχή της ισότητας των ευκαιριών.
            11.   Πολιτική σύναψης συμβάσεων (άρθρο 11 του καταστατικού της ΚΕΕΥ Euro-BioImaging)
            
            Η ΚΕΕΥ Euro-BioImaging αντιμετωπίζει τους υποψήφιους προμηθευτές και τις προσφορές με τρόπο ισότιμο και χωρίς διακρίσεις. Η πολιτική προμηθειών της ΚΕΕΥ Euro-BioImaging τηρεί τις αρχές της διαφάνειας, της αποφυγής των διακρίσεων και του ανταγωνισμού. Λεπτομερείς κανόνες σχετικά με τις διαδικασίες και τα κριτήρια προμηθειών ορίζονται στην πολιτική σύναψης συμβάσεων.